Olatz Dañobeitia Ceballos

Olatz Dañobeitia Ceballos (Lekeitio,  Bizkaia, 1976ko maiatzaren 21a) ikertzailea, soziologoa eta feminista da. Euskal Herriko Unibertsitatean (EHU) irakasle eta ikertzaile dihardu.

Soziologiako eta Haur Hezkuntzako ikasketak egin ditu, militantzian aritu da ezker abertzalean, mugimendu feministan eta Joxemi Zumalabe Fundazioan. Ikertzaile gisa Euskal Herriko gatazka politiko-armatua aztertu du ikuspegi feministatik..

 Bizitza 
Olatz Dañobeitia Haur Hezkuntzan diplomatu zen Euskal Herriko Unibertsitatean (EHU) 2011n eta Soziologian lizentziatu zen unibertsitate berean 2013an. “Ikasketa Feministak eta generokoak” masterra burutu zuen 2016an Euskal Herriko Unibertsitatean eta Balioen Filosofia eta Gizarte Antropologia Sailean doktoretza tesia egiten hasi zen EHUko doktoretza-aurreko beka baten bidez “Biolentzia politikoa eta generoa Euskal Herrian, 90. hamarkadan, Ezker Abertzaleko emakumeen kasua” zeritzon tesia. 2024an Militantzia eta errepresio politikoaren azterketa feminista bat 90eko ezker abertzaleko emakumeen kasua tesia osatu zuen Marta Luxán Serrano eta Mari Luz Esteban Galarzak zuzenduta.

 Ibilbidea 
Bere orain arteko ikerlari zein ibilbide profesionalean Joxemi Zumalabe Fundazioan aritu da. Bertan, Prozesu Parte Hartzaileetako teknikari, ikerlari eta prozesuen erraztatzaile/dinamizatzaile gisa ibili da. Bere ikergai nagusiak Fundazio horretako jarduerari lotuta daude, besteak beste: parte hartze soziopolitiko ereduak, herri eragile ezberdinen arteko elkarlan eta sinergiak, herri jakintzen lanketa eta hedatzea, eta antolakuntza ereduen demokratizazio eta horizontaltasuna. 

Zeregin horietan ondoko lan hauetako partaidetza da azpimarragarriena:

 ”Dabilen harriari goroldiorik ez. Militantziaz eta barne horizontaltasunaz hausnartzen” (2014) ikerketa taldeko kide eta baita ikerketaren emaitza izan ziren liburu eta dokumentalaren ediziokoa ere.
 ”Bor Bor(k) Herri jakintzen laborategia” proiektuko Batzorde Politiko Pedagogikoko kidea izan da hastapenetik eta sorrera prozesu horren inguruko analisiaren emaitza (esperientzien sistematizazioa teknikaz baliatuz) jaso zuen Josefina Roccorekin batera “Formazio politikorako esperientziak herri mugimenduetan” (HEGOA, 2016) liburuko artikulu batean.

 Atxiloketa eta espetxeratzea 
Jarrai-Haikako kide izateagatik atxilotua eta espetxeratua izan zen. 2001ean Polizia Nazionalak atxilotua. Lau egunez inkomunikatua egon ondoren lau urteko espetxe prebentiboa jasan zuen, dispertsioa eta lehen gradua biziz. Ondoren, 6 urteko kartzelaldira zigortu zuten. Guztira sei urte egin zituen kartzelan, bi espetxealdi ezberdinetan. Horregatik, gaur egungo Olatzen partaidetza feminista asko gatazka politiko armatuen lanketa feministara lotuta dago (emakume preso ohien ekimenak, Foro Sozialeko lan talde feninistan, Emagin elkartearekin eskolak, espetxe martxa eta torturaren inguruko jardunaldi feministak antolatzen dihardu. 

 Argitalpenak 

 Argi-izpiak txarrantxen artean. 14 begirada kartzela feminismotik birpentsatzeko (EHU, 2019) egilekidea (978-84-8438-698-8)
 Indarkeriak dantzatzera behartzen gaituzte, (EHU, 2021) egilekidea.(978-84-8438-808-1)
 Sin permiso. Estudios feministas sobre el conflicto armado vasco. Egilekidea.

 Sorginak, putak, terroristak.Indarkeria matxistaren ertzak: tortura politikoa (Txalaparta, 2025). Saiakera. 256 or. ISBN 978-84-10246-71-3 

 Erreferentziak 

 Kanpo estekak 

Kategoria:Lekeitiarrak
Kategoria:Euskal Herriko ikertzaileak
Kategoria:Emakume ikertzaileak
Kategoria:Euskal Herriko soziologoak
Kategoria:Emakume soziologoak
Kategoria:Feministak